CELEX: 52016PC0788
Language: da
Date: 2016-12-13
Title: Forslag til EUROPA-PARLAMENTETS OG RÅDETS FORORDNING om ændring af forordning (EF) nr. 1059/2003 for så vidt angår de territoriale typologier (Tercet)

EUROPA-KOMMISSIONEN
            Bruxelles, den 13.12.2016
            COM(2016) 788 final
            2016/0393(COD)
            Forslag til
            EUROPA-PARLAMENTETS OG RÅDETS FORORDNING
            om ændring af forordning (EF) nr. 1059/2003 for så vidt angår de territoriale typologier (Tercet)
            (EØS-relevant tekst)
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Eurostat offentliggør europæiske statistikker inden for mange statistiske områder på regionalt plan i henhold til 
               
                  forordning (EF) nr. 1059/2003
               
                om indførelse af en fælles nomenklatur for regionale enheder (NUTS)
                  1
               . Disse statistikker bruges ofte i forbindelse med EU's regionalpolitik og med henblik på at bestemme, om regionerne er berettiget til støtte fra samhørighedsfondene. Inden for de seneste år har Eurostat udvidet rækken af statistikker, der offentliggøres vedrørende en række territoriale typologier, for at imødekomme det voksende behov hos EU's politiske beslutningstagere for sådanne oplysninger i forbindelse med politikken inden for samhørighed og territorial udvikling. Kommissionen har fastsat disse territoriale typologier i samarbejde med Organisationen for Økonomisk Samarbejde og Udvikling (OECD) og vedtaget metoder til at oprette og ajourføre dem. NUTS-forordningen indeholder endnu ikke og definerer heller ikke juridisk disse territoriale typologier til fastlæggelse af urbane områder og regioner, rurale områder og regioner, kystnære områder og regioner og/eller andre områder og regioner i EU, selv om de allerede er i brug. Der bør ændres på det forhold, at disse typologier og metoderne bag dem ikke er anerkendt i lovgivningen og ikke er formelt anerkendt af det europæiske statistiske system (ESS), således at de kan blive anerkendt som upartiske og gennemsigtige statistiske typologier.
            
            
               De vigtigste politikmål for dette initiativ er:
            
            
               1. I lovgivningen at indføre en anerkendelse af territoriale typologier, herunder definitionen af større byer, med henblik på europæiske statistikker.
            
            
               Med en forordning om ændring af 
               
                  forordning (EF) nr. 1059/2003
               
                vil de territoriale typologier blive integreret i den gældende NUTS-forordning. Dette vil gøre det muligt i tematiske statistiske forordninger og politikinitiativer at henvise til disse territoriale typologier med henblik på at indsamle europæiske statistikker og/eller at målrette politiske foranstaltninger mod specifikke områder som f.eks. større byer, urbane områder og regioner, rurale områder og regioner og kystnære områder og regioner. Initiativet vil derfor omfatte de eksisterende territoriale typologier baseret på NUTS 3-niveau (f.eks. urban-rural-typologi, storbyregioner), lokale administrative enheder (f.eks. urbaniseringsgrad, større byer, kystnære områder) og kvadratnet på 1 x 1 km-celleniveau, som er nødvendige med henblik på afgrænsningen af andre typologier, som tager udgangspunkt i befolkningsfordelingen og -tætheden i kvadratcellerne.
            
            
               2. At fastsætte de centrale definitioner og statistiske kriterier for de forskellige territoriale typologier.
            
            
               For at skabe metodologisk gennemsigtighed og sikre stabiliteten i de territoriale typologier over tid er det nødvendigt at fastlægge de centrale definitioner og kriterierne for oprettelse og ajourføring af typologierne i forordningen og gennemførelsesbestemmelserne til den. Hertil vil der i initiativet blive anvendt de allerede eksisterende metoder for de forskellige typologier.
            
            
               3. At sikre en harmoniseret og gennemsigtig gennemførelse og anvendelse af de territoriale typologier på EU-plan og i medlemsstaterne
            
            
               Initiativet har til formål at forbedre sammenligneligheden og stabiliteten af typologierne. Dette vil have en positiv indvirkning på udarbejdelsen og formidlingen af europæiske regionalstatistikker.
            
            
               4. I forbindelse med tilpasningen af 
               
                  forordning (EF) nr. 1059/2003
               
                til de nye bestemmelser i traktaten om Den Europæiske Unions funktionsmåde (TEUF) bør de beføjelser, der ved nævnte forordning i øjeblikket er tillagt Kommissionen til at vedtage retsakter, der har til formål at ændre ikke-væsentlige bestemmelser i forordningen ved at supplere den, efter forskriftsproceduren med kontrol, tillægges Kommissionen i form af beføjelser til at vedtage delegerede retsakter.
            
            
               •Sammenhæng med de gældende regler på samme område
            
            
               Med dette forslag indarbejdes der typologier i NUTS-forordningen, som er knyttet til flere statistiske områder, såsom regionalregnskaber, arbejdsmarkedet, rural udvikling, landbrug, turisme, havpolitik mv. Forslaget vil gøre det muligt at aggregere data i henhold til entydige typologier: For eksempel vil man kunne sammenligne BNP i rurale områder i forhold til urbane områder, turistovernatninger tilbragt i kystnære områder og regioner i forhold til ikke-kystnære områder og regioner, beskæftigelse/arbejdsløshed efter urbaniseringsgrad og meget mere.
            
            
               Begreber som urbaniseringsgraden kan også anvendes til at levere data til FN om urbane og rurale områder.
            
            
               •Sammenhæng med Unionens politik på andre områder
            
            
               
                  De territoriale typologier har stor betydning for regionalpolitikken inden for rammerne af de overordnede mål for Europa 2020-strategien(
                     2
                  ). F.eks. har EU's samhørighedspolitik til formål at mindske forskellene mellem EU's regioner og at fremme vækst, beskæftigelse og bæredygtig udvikling i ugunstigt stillede regioner og områder. I de seneste år har der været øget fokus på evidensbaserede politiske indgreb og en mere integreret territorial tilgang, der afspejler mangfoldigheden i EU's regioner, f.eks. med hensyn til beskæftigelse, demografi, fattigdom, uddannelse eller økonomisk aktivitet. En række regionalpolitiske analyser har vist, at der er behov for at undersøge de betydelige forskelle mellem land og by, som varierer fra medlemsstat til medlemsstat (se f.eks. 
                  
                     den sjette rapport om økonomisk, social og territorial samhørighed
                  
                  (
                     3
                  )). I samhørighedspolitikken for 2014-2020 lægges der vægt på strategier for territorial udvikling med fokus på urbane og rurale områder, men også kystnære områder. I principperne for samhørighedspolitikken for 2014-2020, der er fastsat i 
                  
                     den fælles strategiske ramme
                  
                  (
                     4
                  ), understreges det, at tilgangen til fremme af intelligent, bæredygtig og inklusiv vækst skal afspejle den rolle, som større byer, urbane og rurale områder og kystnære områder spiller, og tage hensyn til forbindelserne mellem urbane og rurale områder. Urbaniseringsgradstypologien blev for nylig anvendt i 
                  
                     forordning (EU) nr. 522/2014
                  
                  (
                     5
                  ) med henblik på at fastlægge støtteberettigelse i henhold til Den Europæiske Fond for Regionaludvikling i forbindelse med innovative aktioner i byer og forstæder.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
         
         
            
               Artikel 338 i TEUF udgør retsgrundlaget for europæiske statistikker. Europa-Parlamentet og Rådet vedtager efter den almindelige lovgivningsprocedure foranstaltninger til udarbejdelse af statistikker, hvor det er nødvendigt, for at EU kan udøve sin virksomhed.
            
            
               •Nærhedsprincippet (for områder, der ikke er omfattet af enekompetence)
            
            
               Nærhedsprincippet finder anvendelse, da forslaget ikke hører ind under EU's enekompetence. Medlemsstaterne kan ikke selv i tilstrækkelig grad opfylde målet for den foreslåede foranstaltning, nemlig at indføre de nødvendige komponenter for så vidt angår territoriale typologier. Tiltagene kan gennemføres mere effektivt på EU-plan på grundlag af en EU-retsakt med henblik på at oprette og koordinere standardiserede statistiske nomenklaturer, herunder territoriale typologier til statistiske formål på EU-plan, og holde disse nomenklaturer ajourført.
            
            
               •Proportionalitetsprincippet
            
            
               Initiativet indebærer ikke flere ændringer af den gældende NUTS-forordning end absolut nødvendigt. I betragtning af behovet for en formel anerkendelse af territoriale typologier til brug for statistikker og politikker har initiativet til formål at ændre NUTS-forordningen med henblik på at indarbejde de territoriale typologier i de retlige rammer uden at ændre de grundlæggende principper eller strukturen i og definitionerne af NUTS-regionerne, der er bredt accepteret, og som har bevist deres værd i praksis..
            
            
               
                  Denne løsning anses for at være den mest afbalancerede tilgang, når det gælder om at forene behovet for at træffe foranstaltninger og ønsket om at begrænse initiativets rækkevidde til det minimum, der kræves for at nå målene. Da der er tale om en retlig kodificering af eksisterende typologier og deres komponenter, og da Kommissionen (Eurostat) vil forvalte tildelingen af typologierne, medfører det kun ubetydelige ekstraomkostninger for de nationale statistiske kontorer og ingen omkostninger for virksomhederne eller borgerne.
               
            
            
               •Reguleringsmiddel/reguleringsform
            
            
               Foreslået reguleringsmiddel: en forordning.
            
            
               I betragtning af forslagets mål og indhold, og da der er tale om en ændring af en gældende forordning, er en forordning det mest hensigtsmæssige reguleringsmiddel.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               Den gældende lovgivning omfatter endnu ikke typologierne, hvilket gør det meget vanskeligt at skabe og sikre ensartede vilkår for en harmoniseret anvendelse.
            
            
               •Høringer af interesserede parter
            
            
               De interesserede parter, som dette forslag berører, er hovedsagelig medlemsstaternes nationale statistiske kontorer. Kommissionen (Eurostat) har involveret deres eksperter helt fra begyndelsen og i høj grad forladt sig på deres feedback og ekspertise ved udarbejdelsen af forslaget.
            
            
               Som den vigtigste bruger i politisk kontekst af regionale data er Kommissionens Generaldirektorat for Regionalpolitik og Bypolitik (GD REGIO) blevet hørt flere gange og har også ydet værdifuld feedback.
            
            
               Da forslaget er af teknisk karakter, blev det ikke anset for nødvendigt at inddrage andre organer.
            
            
               •Indhentning og brug af ekspertbistand
            
            
               
                  Begreberne i typologierne er udarbejdet i tæt samarbejde med Eurostat, GD REGIO og Det Fælles Forskningscenter, som har givet vigtige tekniske input, og OECD, og på denne måde er en række allerede eksisterende begreber og deres forskellige metoder blevet samlet.
               
               
                  OECD anvender også de harmoniserede typologier til statistiske og analytiske formål.
               
            
            
               •Konsekvensanalyse
            
         
         
            
               Der er ikke foretaget nogen konsekvensanalyse, fordi forslaget ikke har nogen væsentlige økonomiske, sociale og miljømæssige konsekvenser og ikke medfører nogen ekstra byrde for virksomhederne eller borgerne. Initiativet har hovedsagelig til formål at supplere den gældende NUTS-forordning med de elementer, der er nødvendige for at tage hensyn til den seneste udvikling inden for regionale nomenklaturer til statistiske formål.
            
            
               •Målrettet regulering og forenkling
            
            
               Kodificeringen af de territoriale typologier i NUTS-forordningen gør det unødvendigt at definere og redegøre for dem i andre specifikke retsakter, f.eks. retsakter vedrørende større byer eller rural udvikling. Hermed forenkles og harmoniseres lovgivningen vedrørende urban og rural udvikling og havpolitik.
            
            
               •Grundlæggende rettigheder
            
            
               Dette forslag berører ikke de grundlæggende rettigheder.
            
            
               4.VIRKNINGER FOR BUDGETTET
            
            
               Forslaget har ingen konsekvenser for EU-budgettet.
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               Selv om de ikke er retligt anerkendt, er typologierne allerede taget i brug, og der er derfor ikke planer om at udarbejde særlige gennemførelsesplaner og overvågningsbestemmelser. I princippet er proceduren for fastsættelse og offentliggørelse af typologierne som følger.
            
            
               Kommissionen (Eurostat) foretager de fornødne afgrænsninger med henblik på tildelingen af typologier, når der foreligger nye data om befolkningsfordelingen og -tætheden i kvadratcellerne. Dette er normalt tilfældet efter en folketælling. Der kan hvert år foretages mindre ajourføringer for at tage højde for eventuelle ændringer i medlemsstaternes lokale eller regionale struktur.
            
            
               Når Kommissionen (Eurostat) har foretaget disse indledende afgrænsninger, underretter den medlemsstaterne om resultaterne. De kan bekræfte eller ændre dem på grundlag af f.eks. særlige geografiske omstændigheder.
            
            
               Når der er opnået enighed om resultaterne med medlemsstaterne, offentliggør Kommissionen (Eurostat) dem på særlige undersider på sit websted.
            
            
               Det er nødvendigt at fastsætte ensartede betingelser for at harmonisere typologierne. For så vidt angår gennemførelsen af typologier bør Kommissionen tillægges beføjelse til at gøre dette ved hjælp af gennemførelsesretsakter.
            
            
               •Nærmere redegørelse for de enkelte bestemmelser i forslaget
            
            
               Eftersom forslaget ikke ændrer ved den bredt anerkendte og dokumenterede essens af NUTS-forordningen, indebærer det ikke nogen ændring ud over det, der er absolut nødvendigt for at nå målene med det.
            
            
               Det foreslås at ændre eller erstatte forskellige bestemmelser i forordning (EF) nr. 1059/2003 af følgende årsager.
            
            
               - Artikel 1
            
            
               Den nye artikel 1 udvider genstanden for NUTS-forordningen ved at tilføje de territoriale typologier og statistiske kvadratnet, som er nødvendige for at kunne afgrænse dem med udgangspunkt i befolkningsfordelingen og -tætheden i de enkelte kvadratceller. Den præciserer også de lokale administrative enheders rolle og benævnelse. Deres benævnelse er ikke konsekvent i den gældende NUTS-forordning (f.eks. "NUTS-enheder" og "mindre administrative enheder").
            
            
               - Artikel 2
            
         
         
            
               I artikel 2 udgår stk. 5. Den omhandler en meddelelse, som skulle forlægges i 2005, to år efter ikrafttrædelsen af den oprindelige NUTS-forordning i 2003. Den er derfor forældet.
            
            
               - Artikel 3
            
            
               Artikel 3, stk. 4, tilpasses til de nye institutionelle procedurer, der blev indført med Lissabontraktaten (forskriftsproceduren med kontrol afløses af delegerede retsakter).
            
            
               Stk. 5, tredje afsnit, sidste punktum udgår, da det ikke længere er relevant at tillægge Kommissionen denne beføjelse.
            
            
               - Artikel 4
            
            
               Ved artikel 4 fastsættes de lokale administrative enheder. Desuden præciseres og forenkles bestemmelserne om indberetning. Disse blev tidligere ikke forstået på samme måde.
            
            
               Endelig tillægges Kommissionen beføjelser til at vedtage delegerede retsakter med henblik på at tilpasse listen over lokale administrative enheder i bilag III til NUTS-forordningen.
            
            
               - Artikel 4a
            
            
               Artikel 4a indsættes for at indføre de statistiske kvadratnet, som Kommissionen (Eurostat) vil ajourføre og offentliggøre som grundlag for afgrænsningen af de territoriale typologier for regioner og områder.
            
            
               - Artikel 4b
            
            
               Ved den nye artikel 4b indføres selve typologierne, og Kommissionen tillægges gennemførelsesbeføjelser til at indføre ensartede betingelser for en harmoniseret anvendelse af dem.
            
            
               - Artikel 5
            
            
               Ordlyden af og formuleringerne i den nye artikel 5 er blevet præciseret og forenklet. Kommissionen tillægges beføjelser til at vedtage delegerede retsakter med henblik på at tilpasse NUTS-nomenklaturen i bilag I til NUTS-forordningen.
            
            
               - Artikel 7 og 7a
            
            
               Artikel 7 opdateres, så der henvises til det kompetente udvalg, som bistår Kommissionen ved vedtagelsen af gennemførelsesretsakter, mens den nye artikel 7a vedrører udøvelsen af de delegerede beføjelser i overensstemmelse med den interinstitutionelle aftale om bedre lovgivning.
            
            
               - Artikel 8
            
            
               Artikel 8 udgår. Den omhandlede en beretning, som skulle aflægges i 2006, tre år efter ikrafttrædelsen af den oprindelige NUTS-forordning i 2003. Den er derfor forældet.
            
            
               2016/0393 (COD)
            
            
               Forslag til
            
            
               EUROPA-PARLAMENTETS OG RÅDETS FORORDNING
            
         
         
            
               om ændring af forordning (EF) nr. 1059/2003 for så vidt angår de territoriale typologier (Tercet)
            
            
               (EØS-relevant tekst)
            
            
               EUROPA-PARLAMENTET OG RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 338, stk. 1,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               under henvisning til udtalelse fra Det Europæiske Økonomiske og Sociale Udvalg(
                  6
               ),
            
            
               under henvisning til udtalelse fra Regionsudvalget(
                  7
               ),
            
            
               efter den almindelige lovgivningsprocedure, og
            
            
               ud fra følgende betragtninger:
            
            
               (1)Ved Europa-Parlamentets og Rådets forordning (EF) nr. 1059/2003 af 26. maj 2003(
                  8
               ) indførtes den fælles nomenklatur for statistiske regionale enheder (Nomenclature of Territorial Units for Statistics (NUTS)) med henblik på at muliggøre indsamling, udarbejdelse og formidling af harmoniseret regionalstatistik i EU.
            
            
               (2)Af hensyn til en mere målrettet politikudformning har Kommissionen i samarbejde med OECD fastlagt en række territoriale typologier med henblik på at klassificere de statistiske enheder, der er fastsat i NUTS-forordningen.
            
            
               (3)Det europæiske statistiske system (ESS) anvender allerede disse typologier, navnlig urbaniseringsgraden, herunder definitionen af større byer, for for eksempel at fastlægge støtteberettigelse i henhold til Den Europæiske Fond for Regionaludvikling i forbindelse med gennemførelse af innovative aktioner i byer og forstæder(
                  9
               ).
            
            
               (4)Kodificeringen af typologierne er nødvendig for at fastlægge entydige definitioner af og betingelser for territoriale typer, hvorved der sikres en harmoniseret og gennemsigtig anvendelse, og hvorved typologierne gøres stabile. Dette bør understøtte udarbejdelsen og formidlingen af europæiske statistikker.
            
            
               (5)Der bør anvendes et system med statistiske kvadratnet til at afgrænse og anvende de territoriale typer på de pågældende regioner og områder, da disse afhænger af befolkningsfordelingen og -tætheden i 1 x 1 km-kvadratcellerne.
            
            
               (6)En række mindre aspekter af de lokale administrative enheder bør også præciseres for at forenkle terminologien og indberetningsordningen for listerne over lokale administrative enheder fra medlemsstaterne til Kommissionen (Eurostat).
            
            
               (7)Af hensyn til tilpasningen til udviklingen i medlemsstaterne bør Kommissionen i henhold til traktatens artikel 290 tillægges beføjelser til at ændre NUTS-nomenklaturen i bilag I, listen over eksisterende administrative enheder i bilag II og listen over lokale administrative enheder i bilag III til forordning (EF) nr. 1059/2003. Det er særlig vigtigt, at Kommissionen under sit forberedende arbejde gennemfører hensigtsmæssige høringer, herunder eksperthøringer, og at disse høringer gennemføres i overensstemmelse med principperne i den interinstitutionelle aftale om bedre lovgivning af 13. april 2016(
                  10
               ). For at sikre lige deltagelse i udarbejdelsen af delegerede retsakter modtager Europa-Parlamentet og Rådet navnlig alle dokumenter samtidigt med medlemsstaternes eksperter, og deres eksperter har systematisk adgang til møder i Kommissionens ekspertgrupper, der beskæftiger sig med udarbejdelse af delegerede retsakter.
            
            
               (8)For at sikre ensartede betingelser for gennemførelsen af denne forordning bør Kommissionen tillægges gennemførelsesbeføjelser for så vidt angår anvendelsen af territoriale typologier og de tidsrækker, som medlemsstaterne skal give Kommissionen i tilfælde af ændringer af NUTS-nomenklaturen. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011(
                  11
               ).
            
            
               (9)Forordning (EF) nr. 1059/2003 bør derfor ændres —
            
            
               VEDTAGET DENNE FORORDNING:
            
         
         
            
               Artikel 1
            
            
               I forordning (EF) nr. 1059/2003 foretages følgende ændringer:
            
            
               1)Artikel 1 affattes således:
            
            
               "Artikel 1
            
            
               Genstand
            
            
               1. Ved denne forordning indføres en fælles statistisk nomenklatur for statistiske regionale enheder (NUTS) med henblik på at muliggøre indsamling, udarbejdelse og formidling af harmoniserede statistikker på forskellige territoriale niveauer i EU.
            
            
               2. NUTS-nomenklaturen er fastlagt i bilag I.
            
            
               3. Lokale administrative enheder som omhandlet i artikel 4 supplerer NUTS-nomenklaturen.
            
            
               4. Statistiske kvadratnet som omhandlet i artikel 4a supplerer NUTS-nomenklaturen. Den anvendes til at afgrænse befolkningsbaserede territoriale typologier.
            
            
               5. Territoriale typologier på EU-plan som omhandlet i artikel 4b supplerer NUTS-nomenklaturen, idet der ved disse tildeles typer til de territoriale enheder."
            
            
               2)Artikel 2, stk. 5, udgår.
            
            
               3)I artikel 3 foretages følgende ændringer:
            
            
               a)Stk. 4 affattes således:
            
            
               "4. De eksisterende administrative enheder, der anvendes til NUTS-nomenklaturen, er fastlagt i bilag II. Kommissionen tillægges beføjelser til at vedtage delegerede retsakter i henhold til artikel 7a med henblik på at tilpasse bilag II på grundlag af udviklingen i medlemsstaterne."
            
            
               b)
                     Stk. 5, tredje afsnit, affattes således:
            
            
               "En ikke-administrativ enhed kan dog under særlige geografiske, samfundsøkonomiske, historiske, kulturelle eller miljømæssige omstændigheder afvige fra disse tærskler, navnlig for så vidt angår øer og regioner i den yderste periferi."
            
            
               4)Artikel 4 affattes således:
            
            
               "Artikel 4
            
            
               Lokale administrative enheder
            
            
               1. I hver medlemsstat udgør lokale administrative enheder (LAU) en underopdeling af NUTS 3-niveauet i yderligere et eller to niveauer af territoriale enheder. Mindst et af LAU-niveauerne skal være en administrativ enhed som defineret i artikel 3, stk. 1, og som fastlagt i bilag III. Kommissionen tillægges beføjelser til at vedtage delegerede retsakter i henhold til artikel 7a med henblik på at tilpasse bilag III på grundlag af udviklingen i medlemsstaterne.
            
         
         
            
               2. Hvert år inden for det første halvår meddeler medlemsstaterne Kommissionen (Eurostat) listen pr. 31. december det foregående år over LAU med angivelse af eventuelle ændringer og den NUTS 3-region, de tilhører. Dette skal ske i det elektroniske dataformat, Kommissionen (Eurostat) udbeder sig.
            
            
               3. Kommissionen (Eurostat) offentliggør listen over LAU i et særligt afsnit på sit websted senest den 31. december hvert år."
            
            
               5)Følgende artikel 4a og 4b indsættes:
            
            
               "Artikel 4a
            
            
               Statistiske kvadratnet
            
            
               Kommissionen (Eurostat) offentliggør et system med statistiske kvadratnet på EU-plan i et særligt afsnit på sit websted og holder systemet ajourført. De statistiske kvadratnet skal opfylde de specifikationer, der er fastlagt i Kommissionens forordning (EU) nr. 1089/2010(
                  12
               ).
            
            
               Artikel 4b
            
            
               Territoriale typologier på EU-plan
            
            
               1. Kommissionen (Eurostat) offentliggør i et særligt afsnit på sit websted EU-typologier bestående af regionale enheder på NUTS- og LAU- og kvadratcelleniveau.
            
            
               2. Den kvadratnetbaserede typologi fastlægges på 1 x 1 km-celleniveau som følger:
            
            
               –"urbane centre"
            
            
               –"urbane klynger"
            
            
               –"rurale kvadratceller".
            
            
               3. Følgende typologier fastlægges på LAU-niveau:
            
            
               a) urbaniseringsgrad (DEGURBA):
            
            
               –"urbane områder"
            
            
               –"større byer" eller "tætbefolkede områder"
            
            
               –"mellemstore og mindre byer og forstæder" eller "middeltæt befolkede områder"
            
            
               –"rurale områder" eller "tyndtbefolkede områder"
            
            
               b) funktionelle urbane områder:
            
         
         
            
               –"større byer" samt deres "pendlingszoner"
            
            
               c) kystnære områder:
            
            
               –"kystnære områder"
            
            
               –"ikke-kystnære områder".
            
            
               Hvis der er mere end ét administrativt LAU-niveau i en medlemsstat, hører Kommissionen (Eurostat) den pågældende medlemsstat med henblik på at fastsætte det administrative LAU-niveau, der skal anvendes med henblik på tildelingen af typologier.
            
            
               4. Følgende typologier og benævnelser fastlægges på NUTS 3-niveau:
            
            
               a) urban-rural typologi:
            
            
               –"overvejende urbane regioner"
            
            
               –"mellemregioner"
            
            
               –"overvejende rurale regioner"
            
            
               b) storbytypologi:
            
            
               –"storbyregioner"
            
            
               –"ikke-storbyregioner"
            
            
               c) typologi for kystnære regioner:
            
            
               –"kystnære regioner"
            
            
               –"ikke-kystnære regioner".
            
            
               5. Kommissionen fastsætter ved hjælp af gennemførelsesretsakter ensartede betingelser for den harmoniserede anvendelse af typologierne i medlemsstaterne og på EU-plan. Disse gennemførelsesretsakter vedtages efter undersøgelsesproceduren i artikel 7".
            
            
               6)I artikel 5 foretages følgende ændringer:
            
            
               a)Stk. 4 affattes således:
            
            
               "4. Ændringer i NUTS-nomenklaturen vedtages i anden halvdel af kalenderåret, dog ikke hyppigere end hvert tredje år, på grundlag af kriterierne i artikel 3. Hvis der sker en væsentlig omlægning af den relevante administrative struktur i en medlemsstat, kan ændringerne af NUTS-nomenklaturen dog vedtages med kortere mellemrum.
            
         
         
            
               Kommissionen tillægges beføjelser til at vedtage delegerede retsakter i henhold til artikel 7a med henblik på at tilpasse NUTS-nomenklaturen i bilag I på grundlag af udviklingen i medlemsstaterne. De regionale data, som medlemsstaterne fremsender til Kommissionen (Eurostat), skal være baseret på den ændrede NUTS-nomenklatur regnet fra den 1. januar i det andet år efter vedtagelsen af den delegerede retsakt, der er omhandlet i første afsnit."
            
            
               b)Stk. 5 affattes således:
            
            
               "5. Når der foretages en ændring i NUTS-nomenklaturen, meddeler den berørte medlemsstat Kommissionen tidsrækkerne for den nye regionale opdeling til afløsning for allerede indberettede data.
            
            
               Kommissionen vedtager ved hjælp af gennemførelsesretsakter ensartede betingelser for tidsrækker og deres længde, under hensyntagen til, hvorvidt det er muligt at levere dem. Disse gennemførelsesretsakter vedtages efter undersøgelsesproceduren i artikel 7.
            
            
               Tidsserierne skal leveres indtil den 1. januar i det fjerde år efter vedtagelsen af en delegeret retsakt som omhandlet i stk. 4."
            
            
               7)Artikel 7 affattes således:
            
            
               "Artikel 7
            
            
               Udvalgsprocedure
            
            
               1. Kommissionen bistås af Udvalget for det Europæiske Statistiske System. Dette udvalg er et udvalg som omhandlet i forordning (EU) nr. 182/2011.
            
            
               2. Når der henvises til dette stykke, anvendes artikel 5 i forordning (EU) 182/2011."
            
            
               8)Som artikel 7a indsættes:
            
            
               "Artikel 7a
            
            
               Udøvelse af de delegerede beføjelser
            
            
               1. Beføjelsen til at vedtage delegerede retsakter tillægges Kommissionen på de i denne artikel fastlagte betingelser.
            
            
               2. Beføjelsen til at vedtage delegerede retsakter, jf. artikel 3, stk. 4, artikel 4, stk. 1, og artikel 5, stk. 4, tillægges Kommissionen for en ubegrænset periode fra [Publications Office: please insert exact date of entry into force of this Regulation].
            
            
               3. Den i artikel 3, stk. 4, artikel 4, stk. 1, og artikel 5, stk. 4, omhandlede delegation af beføjelser kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning dagen efter offentliggørelsen af afgørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af delegerede retsakter, der allerede er i kraft.
            
            
               4. Inden vedtagelsen af en delegeret retsakt hører Kommissionen eksperter, som er udpeget af hver enkelt medlemsstat, i overensstemmelse med principperne i den interinstitutionelle aftale om bedre lovgivning af 13. april 2016.
            
            
               5. Så snart Kommissionen vedtager en delegeret retsakt, giver den samtidigt Europa-Parlamentet og Rådet meddelelse herom.
            
            
               6. En delegeret retsakt vedtaget i henhold til artikel 3, stk. 4, artikel 4, stk. 1, og artikel 5, stk. 4, træder kun i kraft, hvis hverken Europa-Parlamentet eller Rådet har gjort indsigelse inden for en frist på to måneder fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har informeret Kommissionen om, at de ikke agter at gøre indsigelse. Fristen forlænges med to måneder på Europa-Parlamentets eller Rådets initiativ."
            
            
               9)Artikel 8 udgår.
            
         
         
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den .
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
            
         
         
            
                  
                     (1)
                  Europa-Parlamentets og Rådets forordning (EF) nr. 1059/2003 af 26. maj 2003 om indførelse af en fælles nomenklatur for regionale enheder (NUTS) (EUT L 154 af 21.6.2003, s. 1).
               
               
                  
                     (2)
                  Se http://ec.europa.eu/europe2020/index_en.htm.
               
               
                  
                     (3)
                  http://ec.europa.eu/regional_policy/en/information/publications/reports/2014/6th-report-on-economic-social-and-territorial-cohesion.
               
               
                  
                     (4)
                  EUT L 347 af 20.12.2013, s. 320.
               
               
                  
                     (5)
                  EUT L 148 af 20.5.2014, s. 1.
               
               
                  
                     (6)
                  EUT C […] af […], s. […].
               
               
                  
                     (7)
                  EUT C […] af […], s. […].
               
               
                  
                     (8)
                  Europa-Parlamentets og Rådets forordning (EF) nr. 1059/2003 af 26. maj 2003 om indførelse af en fælles nomenklatur for regionale enheder (NUTS) (EUT L 154 af 21.6.2003, s. 1).
               
               
                  
                     (9)
                  EUT L 148 af 20.5.2014, s. 1.
               
               
                  
                     (10)
                  EUT L 123 af 12.5.2016, s. 1.
               
               
                  
                     (11)
                  Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).
               
               
                  
                     (12)
                  Kommissionens forordning (EU) nr. 1089/2010 af 23. november 2010 om gennemførelse af Europa-Parlamentets og Rådets direktiv 2007/2/EF for så vidt angår interoperabilitet for geodatasæt og –tjenester (EUT L 323 af 8.12.2010, s. 11).